«Mõistagi rääkisime Põhja-Koreast, millega teeme suuri edusamme,» ütles Trump New Yorgis ajakirjanikele pärast kohtumist Lõuna-Korea presidendi Moon Jae-iniga.

«Esimees Kim on olnud väga avatud ja vapustav. Ausalt öeldes, ma arvan, et ta tahab midagi korda saata,» ütles ÜRO Peaassamblee liidrite nädala raames New Yorgis viibiv USA president.

Trump avaldas lootus, et tal on võimalik «üsna lühikese aja jooksul tippkohtumise aeg teatavaks teha».

«Kohtumispaik on veel kindlaks määramata, kuid me mõlemad ootame väga kohtumise asetleidmist,» sõnas ta.

Moon andis Trumpile üle ka isikliku läkituse Põhja-Korea liidrilt.

Põhja-Korea tuumarelvitustamiskõnelused Ühendriikidega on seiskunud pärast Kimi ja Trumpi 12. juuni kohtumist Singapuris, kus nad allkirjastasid ähmase lubaduse Korea poolsaare tuumavabaks muutmise kohta.

Trump on nimetanud tippkohtumist edulooks, kuid kriitikud on süüdistanud teda selles, et ta lasi ennast naiivselt Põhja-Koreal lollitada, andes stalinistlikule režiimile midagi vastu saamata legitiimsust.